秋幕中夜獨坐遲明因陪陳翃郎中晨謁上公因書即事兼呈同院諸公
作者：盧綸
朝代：唐

paragraphs: 風淒露泫然，明月在山巔。
獨倚古庭樹，仰看深夜天。
葉翻螢不定，蟲思草無邊。
南舍機杼發，東方雲景鮮。
簪裘肅已整，車騎儼將前。
百雉拱雙戟，萬夫尊一賢。
琳瑯多謀蘊，律呂更相宣。
曉桂香浥露，新鴻晴滿川。
熙熙造化功，穆穆唐堯年。
顧己草同賤，誓心金匪堅。
蹇辭慙自寡，渴病老難痊。
書此更何問，邊韶唯晝眠。